Det har fået fatale konsekvenser for tømrermester André Boas og hans håndværkervirksomhed, Boas Byg Aps, at han i januar medvirkede i TV2-programmet ’Danmark mod Østeuropa’.

Den udskældte tømrermester har nemlig været nødt til at dreje nøglen om, fordi kunderne er udeblevet efter dårlig omtale i programmet.

- Vi mærkede et stort dyk i antallet af ordrer lige efter udsendelserne. I juni var jeg nødt til at lukke virksomheden og afskedige mine medarbejdere, siger André Boas til Avisen.dk.

I ’Danmark mod Østeuropa’ blev Boas Byg Aps' håndværkere sammenlignet med håndværkere fra en konkurrerende virksomhed, der havde polakker ansat uden overenskomst. Boas Byg Aps var ikke forberedt på dette konkurrenceelement.

Oprettede ny virksomhed

Programmet satte liv i en heftig debat om håndværkeres arbejdsmoral, og efter udsendelserne gik tømrermester André Boas ud med en voldsom kritik af TV 2, fordi han følte, at hans ansatte blev udstillet som langsommere og dårligere end deres polske konkurrenter. Han følte, at de blev udstillet som nogle, der drak øl i arbejdstiden og som ikke udførte arbejdet tilstrækkeligt.

Tirsdag fik André Boas medhold i, at TV2 havde misinformeret ham om præmisserne for programmet. Det slog en kendelse fra Pressenævnet fast.

Det værste, ved at have deltaget i udsendelserne, er alle de negative ytringer, som han selv og sjakket har måttet stå model til, fortæller tømrermesteren.

- Det er helt vildt, hvad vi er blevet kaldt på de sociale medier af folk, vi ikke kender. Folk, som vi ikke har haft som kunder, har anmeldt vores virksomhed på Trustpilot og har skrevet de forfærdeligste ting, fortæller André Boas.

I et forsøg på at få kunderne ind i folden igen, oprettede André Boas i februar virksomheden A2 Byg. Men navneforandringen fik ikke den ønskede effekt, som han havde håbet på. Kunderne fortsatte med at udeblive, og i juni tog tømrermesteren konsekvensen og lukkede biksen ned.

Overvejer søgsmål

Ikke nok med, at kunderne forsvandt, André Boas kom for et par måneder siden slemt til skade med sin højre arm, hvilket gjorde ham uarbejdsdygtig i en tid.

I dag lever han af en opsparing og sin hustrus indtægt.

TV2-programmet har ramt ham på pengepungen, og han er nu – efter Pressenævnets kendelse – i seriøse overvejelser om at køre et civilt søgsmål mod TV2.

- Jeg har talt med min advokat om det, men der er ikke besluttet noget endnu. Jeg overvejer det stadig, men det er jo også dyrt med advokatbistand. Samtidig skal jeg have løftet bevisbyrden om, at udsendelserne var skyld i, at jeg måtte lukke firmaet, siger André Boas.